ຂປລ. ຫ້ອງການກະຊວງສຶກສາທິການ ແລະ ກິລາ, ພ້ອມດ້ວຍອົງການປົກຄອງ ເມືອງນາຊາຍທອງ ສົມທົບກັບພະແນກສຶກສາທິການ ແລະ ກິລານະຄອນຫລວງວຽງຈັນ, ໄດ້ຮ່ວມກັນຈັດພິທີສະເຫລີມ ສະຫລອງວັນລ້າງມືສາກົນ ຢູ່ໂຮງຮຽນ ປະຖົມສົມບູນສີເກີດ ເມືອງນາຊາຍທອງ ແລະ ມອບໃບຍ້ອງຍໍໃຫ້ກັບ 16 ໂຮງຮຽນຕົວແບບທີ່ສ້າງອ່າງລ້າງມື ໃນວັນທີ 13 ຕຸລານີ້, ໂດຍມີ ທ່ານ ກອງ ອຸ່ນມະໂນ ຮອງເຈົ້າເມືອງໆນາຊາຍທອງ, ທ່ານ ເຈນ ປີເຕີ ລຸດເກນແຮມ (Mr. jens peter lutkenherm) ເອກອັກຄະລັດຖະທູດເຢຍລະມັນ ປະຈຳລາວ, ມີຜູ້ຕາງໜ້າຈາກກະຊວງສຶກສາທິການ ແລະ ກິລາ, ມີຄູ-ອາຈານ ແລະ ນັກຮຽນ 100 ກວ່າຄົນ ເຂົ້າຮ່ວມ. ການຈັດງານໃນຄັ້ງນີ້, ກໍເພື່ອສອນໃຫ້ນ້ອງໆນັກຮຽນທັງຫລາຍ ຮູ້ຈັກຮັກສາສຸຂະພາບ ດ້ວຍການລ້າງມືທຸກຄັ້ງ ກ່ອນກິນອາຫານ ແລະ ລ້າງມືທຸກຄັ້ງຫລັງ ອອກຈາກຫ້ອງນ້ຳ ເພື່ອບໍ່ໃຫ້ເຊື້ອພະຍາດ ແລະ ສົ່ງຜົນຮ້າຍຕາມມາຕໍ່ສຸຂະພາບ.ທ່ານ ກອງ ອຸ່ນມະໂນ ໄດ້ໃຫ້ຮູ້ວ່າ: ການລ້າງມືດ້ວຍສະບູ ເປັນອີກໜຶ່ງວິທີທີ່ສຳຄັນ ໃນການຮັກສາສຸກຂະພາບ ແລະ ເປັນການອຳນວຍຄວາມສະດວກ ໃຫ້ແກ່ນ້ອງໆ ນັກຮຽນປະສົບຜົນສຳເລັດ, ຖ້າເດັກມີສຸຂະພາບແຂງແຮງດີ ບໍ່ເຈັບໄຂ້ໄດ້ປ່ວຍ, ບໍ່ອຶດຫິວ, ສະພາບແວດລ້ອມຂອງໂຮງຮຽນສະອາດ ແລະ ປອດໄພ ເດັກກໍສາມາດກ້າວໄປສູ່ການມີທັກສະ ໃນການຮັກສາສຸຂະພາບ ມີການດຳລົງຊີວິດທີດີຂຶ້ນ.
ຂ່າວ: ສຸກສະຫວັດ
ເນື້ອໃນ: ຂປລ